钦定古今图书集成/明伦汇编/氏族典/第067卷 > 朱克融
## 钦定古今图书集成/明伦汇编/氏族典/第067卷 > 朱克融

按《唐书朱克融传》：“克融，滔孙也，以偏校事刘总。总将
入朝，虑后有变，籍其军材勇与黠暴不制者，悉荐之
朝。克融在，遣留京师，久之不得调，数诣宰相求自试，
皆不听，内怨忿。会张弘靖赴镇，因悉遣还。俄幽州乱，
囚弘靖，推克融领军务。诏以刘悟为节度使驰往，而
瀛、冀皆附克融，悟不得入。朝廷度幽蓟未可复取，乃”
拜克融检校左散骑常侍，为幽州卢龙节度使，长庆
元年也。明年，进检校工部尚书。敬宗初，迁检校司空，
赐边屯时服。克融以帛疏恶囚诏，使。帝怒，用裴度谋，
忍不问。进爵吴兴郡王。是年军乱，杀克融及其子延
龄，诏赠司徒。